További nehezítésre készülhetnek a tanárok egy új rendelettervezet szerint. A fogadóórákon való részvétel pedig nem tartozna a kötött munkaidőbe.

Beigazolta a pedagógus szakszervezetek félelmeit az új szakképzési törvény végrehajtási rendeletének tervezete, a szakképző intézményekben dolgozó tanárokat szinte teljesen kiszolgáltathatják a munkáltatónak, vagyis a szakképzési centrumoknak – írta a Népszava egy birtokukba került, de még nem nyilvános dokumentum alapján.

A szövegezés szerint a tanórán kívüli oktatói feladatok közül jóval kevesebb tartozna a kötött munkaidőbe, és ha elfogadják, az órákra, foglalkozásokra való felkészülés, a dolgozatjavítás, a számonkérés egyéb formái, az oktatói testületi ülésen, fogadóórákon való részvétel is átkerül a kötetlen munkaidő részbe.

A Népszava megjegyzi: ennek alapján lehetetlen lesz a ténylegesen elvégzett tanári munkát nyilvántartani, a rendes munkaidőt meghaladó munkavégzésért díjazást kapni.

A tervezet egyik érdekesebb része, hogy „önként vállalt túlmunkának” minősítenék, ha a tanárnak távollévő kollégáját kell helyettesítenie, vagy be nem töltött munkakörbe tartozó feladatot kell ellátnia.

A dokumentumban az is szóba kerül, hogy hogy a fejlesztőpedagógusi, iskolapszichológusi, könyvtárostanári tevékenységet „szolgáltatásvásárlás” útján szervezze meg a szakképzési intézmény, vagyis ezeket a tevékenységeket kiszerveznék az iskolákból és külsős vállalkozókkal, cégekkel végeztetnék el.